9.  การควบคุมภายใน

  บริษัทได้ให้ความสำคัญอย่างยิ่งกับการจัดให้มีระบบการควบคุมภายในที่ดี และมีประสิทธิภาพ
  ทั้งในระดับบริหาร และระดับปฏิบัติงาน โดยได้จัดให้มีระบบการควบคุมภายในที่ครอบคลุมทุกด้าน
  ทั้งด้านบัญชีและการเงิน การปฏิบัติงาน
  บริษัทได้มีการกำหนดนโยบายการกำกับดูแลกิจการที่ดีของบริษัทไว้อย่างชัดเจน
  โดยกำหนดให้บริษัทต้องมีการดำเนินการให้เป็นไปตามกฎหมาย ข้อบังคับ ระเบียบที่เกี่ยวข้อง
  มีกลไกการตรวจสอบ และถ่วงดุล ที่มีประสิทธิภาพอย่างเพียงพอในการปกป้อง รักษา
  และดูแลเงินทุนของผู้ถือหุ้น และสินทรัพย์ของบริษัท
  มีฝ่ายตรวจสอบภายในทำหน้าที่ตรวจสอบการปฏิบัติงานของทุกหน่วยงาน ทั้งหน่วยงานหลัก และ
  หน่วยงานสนับสนุน
  รวมทั้งให้คำปรึกษาเกี่ยวกับการสร้างระบบการควบคุมภายในสำหรับระบบงานต่างๆ ของบริษัท
  รวมทั้งประเมินประสิทธิภาพ และความเพียงพอของการควบคุมภายใน พร้อมทั้ง
  ติดตามการปรับปรุงระบบการควบคุมภายในให้แก่ฝ่ายบริหารอย่างใกล้ชิด นอกจากนี้
  บริษัทยังมุ่งผลักดันให้ฝ่ายตรวจสอบภายในปฏิบัติงานตรวจสอบตามมาตรฐานสากล
  และใช้กรอบการควบคุมภายในตามแนว International Standards for the
  Professional Practice of Internal Auditing ของ The Institute of
  Internal Auditors ( IIA ) ทั้งนี้
  คณะกรรมการบริษัทจะดูแลให้ฝ่ายตรวจสอบภายในปฏิบัติงานอย่างมีความเป็นอิสระ
  สามารถทำหน้าที่ตรวจสอบ และถ่วงดุลได้อย่างเต็มที่
  และรายงานตรงต่อคณะกรรมการตรวจสอบเป็นประจำ เพื่อมั่นใจได้ว่า ระบบการควบคุมภายใน
  และตรวจสอบภายในเป็นกลไกสำคัญในการขับเคลื่อนธุรกิจ ที่เติบโตอย่างยั่งยืน
  สามารถที่จะบรรลุวิสัยทัศน์ ( VISION ) และพันธกิจ ( MISSION ) ของบริษัทได้

  สำหรับกรอบการควบคุมภายในที่คณะกรรมการบริษัท รวมถึงคณะกรรมการตรวจสอบ
  และฝ่ายตรวจสอบภายในใช้ยึดถือ และอ้างอิงในการปฏิบัติงานคือ Internal Control
  Integrated Framework ของ The Committee of Sponsoring Organizations of
  the Treadway Commission ( COSO )
  ซึ่งกำหนดให้ต้องมีการประเมินระบบการควบคุมภายในของบริษัทในด้านต่างๆ อย่างเป็นระบบทั้ง
  5 ส่วน ได้แก่

1.  องค์กร และสภาพแวดล้อม ( Control Environment )

2.  การบริหารความเสี่ยง ( Risk Assessment )

3.  การควบคุมการปฏิบัติงานของฝ่ายบริหาร ( Control Activities )

4.  ระบบสารสนเทศ และการสื่อสารข้อมูล ( Information & Communication )

5.  ระบบการติดตาม และประเมินผล ( Monitoring & Evaluation )

  โดยพิจารณาจากรายงานผลการตรวจสอบของฝ่ายตรวจสอบภายใน
  และข้อมูลที่ได้รับทราบจากการซักถามจากฝ่ายบริหารของบริษัท
  รวมทั้งจากการพิจารณาเอกสารหลักฐานต่างๆที่ฝ่ายบริหารเป็นผู้จัดทำ สามารถสรุปได้ว่า
  บริษัทมีระบบการควบคุมภายในที่มีประสิทธิภาพอย่างเพียงพอ รวมทั้ง มีระบบการควบคุมภายใน
  เรื่อง การทำธุรกรรมกับผู้ถือหุ้นรายใหญ่ , กรรมการ , ผู้บริหาร
  หรือผู้ที่เกี่ยวข้องกับบุคคลดังกล่าวอย่างเพียงพอแล้วอีกด้วย
  ส่วนการควบคุมภายในในหัวข้ออื่นของระบบการควบคุมภายใน
  คณะกรรมการเห็นว่าบริษัทมีการควบคุมภายในที่เพียงพอแล้วเช่นกัน

  สำหรับการควบคุมภายในของบริษัทย่อยทั้งสองบริษัทนั้น
  บริษัทได้กำหนดให้บริษัทย่อยดำเนินการจัดให้มี
  ระบบการควบคุมภายในที่สอดคล้องกับแนวทางการควบคุมภายในของบริษัท นอกจากนั้น
  บริษัทยังได้ดำเนินการจัดส่งเจ้าหน้าที่จากฝ่ายตรวจสอบภายในของบริษัท
  เข้าไปตรวจสอบการดำเนินงานของบริษัทย่อยอย่างสม่ำเสมอ
  ซึ่งจากผลการตรวจสอบที่ออกมาพบว่า บริษัทย่อยทั้งสองแห่งได้จัดให้มีการควบคุมภายในที่เพียงพอ

  นอกจากนี้เพื่อการกำกับดูแลกิจการที่ดี ( Good Corporate Governance )
  คณะกรรมการบริษัทยังได้ส่งเสริม
  และสนับสนุนให้ฝ่ายบริหารดำเนินการพัฒนาคุณภาพของระบบการควบคุมภายในอย่างต่อเนื่องอีกด้วย